钦定古今图书集成/理学汇编/学行典/第070卷 > 文子 > 《精诚》
## 钦定古今图书集成/理学汇编/学行典/第070卷 > 文子 > 《精诚》

《老子》曰：“天致其高，地致其厚，日月照耀，列星明朗，阴
阳和调，非有为焉，正其道而物自然。阴阳四时，非生
万物也，雨露时降，非养草木也，神明接，阴阳和，万物
生。夫道者，藏精于内，栖神于心，静漠恬淡，悦穆胸中，
廓然无形，寂然无声，官府若无事，朝廷若无人，无隐
士，无逸民，无劳役，无冤刑，天下莫不仰上之德，象主”
之旨，绝国殊俗，莫不重译而至。非家至而人见之也，
推其诚心，施之天下而已。故赏善罚恶者，正令也。其
所以能行者，精诚也。令虽明，不能独行，必待精诚。故
“总道以被民，而民弗从”者，精诚弗至也。

《老子》曰：“天设日月，列星辰，张四时，调阴阳，日以暴之，
夜以息之，风以干之，雨露以濡之，其生物也，莫见其
所养而万物长，其杀物也，莫见其所丧而万物亡，此
谓神明，是故圣人象之，其起福也，不见其所以而福
起，其除祸也，不见其所由而祸除，稽之不得，察之不
虚，日计不足，岁计有馀，寂然无声，一言而动天下，是”
以无心动化者也。故精诚内形，气动于天，景星见，黄
龙下，凤凰至，醴泉出，嘉谷生，河不满溢，海不涌波，逆
天暴物，即日月薄蚀，五星失行，四时相乖，昼冥宵光山崩川涸，冬雷夏霜，天之与人有以相通，故国之殂
亡也。天文变，世俗乱，虹蜺见，万物有以相连，精气有
以相薄。故神明之事，不可以智巧为“也，不可以强力
致也。”

《老子》曰：“圣人之从事也，所由异路而同归，存亡定倾
若一志，不忘乎欲利人也。故秦楚燕魏之歌，异声而
皆乐，九裔八狄之哭，异声而皆哀。夫歌者乐之征，哭
者哀之效也，愔于中，发于外，故在所以感之矣。圣人
之心，日夜不忘乎欲利人，其泽之所及亦远矣。”